Hans Kristian Skibby (DD), 2026-02-26:
Jamen jeg er udmærket klar over, at det, vi behandler nu, er ændringsforslagene.
Det er jo også derfor, at vi fra Danmarksdemokraternes side har prøvet på at være med til at gøre det her lidt absurde lovforslag fra regeringen til virkelighed.
Så vi synes måske, der er grund til alvorlig forbedring af de delelementer, som er i den her aftale.
Vi er stærkt bekymrede over, at regeringen ønsker, at der skal bruges 4,5 mia. kr. på at udbetale en fødevarecheck.
Derfor er vi nødt til at stille nogle ændringsforslag, som kan minimere nogle af de tidsler, som der helt klart er i det her forslag.
Der er jo en række statsborgere fra andre lande, som også lige pludselig vil få glæde af en dansk fødevarecheck.
Det er folk, der har boet i Danmark på det pågældende tidspunkt, og når de nu er rejst til udlandet, og det gælder også danske statsborgere, så er der over 58.000 i udlandet, som vil få glæde af en dansk fødevarecheck, og som de så kan bruge i en butik i Malaga eller i Thailand, eller hvor de nu havner henne med deres danske skattekroner.
Der har også været et forslag fra os om, at lærlinge naturligvis skal være omfattet af dette på nøjagtig samme vilkår, som andre grupper af studerende er i Danmark.
Det var jo noget, som regeringen ikke ville, i hvert fald ikke indtil mandag aften.
Og tirsdag morgen vågnede vi op til en ny virkelighed, og det var, at nu ville regeringen pludselig godt.
Man havde ellers sagt, at det ikke kunne lade sig gøre, og at det var praktisk umuligt.
Men det er jo sådan, at en god nattesøvn kan klare alt, og det kunne den så åbenbart også, i forhold til at det pludselig blev til virkelighed.
Noget af det mest vanvittige er jo, at der er en række meget velhavende danske familier, som får glæde af en fødevarecheck.
Det synes vi i Danmarksdemokraterne er en kende morsomt, altså at man ligefrem har valgt, at folk, der har penge til at stå, så skal have 2.500 kr. yderligere.
Jeg kan godt unde alle danskere at få flere penge i hånden, og det er også derfor, vi i Danmarksdemokraterne siger: Det eneste rigtige er at kigge på nogle af de afgifter, vi har i Danmark, og nogle af de steder, hvor den nuværende regering har valgt at øge beskatningen.
For det er jo rigtigt, at der findes steder, hvor beskatningen falder, men der er også en lang række af steder, hvor regeringen har valgt, at der skal beskattes yderligere.
Det mener vi ikke der skal.
Det er et ændringsforslag, som regeringen ikke har imødekommet; de mener stadigvæk, at det er fornuftigt, at der uddeles 2 millioner fødevarechecks i Danmark.
Derfor kan vi i Danmarksdemokraterne ikke komme andre steder hen end til at konstatere, ganske nøgternt, at det her altså er valgflæsk ved højlys dag.
Det er det, regeringen satser på.
Det skal hun selvfølgelig være velkommen til at gøre, men vi synes bare, at det er på et absurd grundlag, altså at man helt åbenlyst prøver at købe danske vælgere ved højlys dag og så ovenikøbet finansierer det med vælgernes egne penge.
Altså, hvornår hører galskaben op?
Det er derfor, at vi i Danmarksdemokraterne ikke kan støtte, at der nu udbetales de her 2 millioner fødevarechecks.
Da vi havde førstebehandlingen, havde vi også den her debat,
og jeg skal nok lade være at fortsætte den, for jeg vil gerne love, at jeg også kommer op ved tredjebehandlingen på det næste møde og siger noget.
Så her er nogle kommentarer i forhold til, hvorfor vi sammen med andre blå partier har fremsat en række ændringsforslag.
Jeg vil selvfølgelig takke for, at regeringen trods alt har været imødekommende over for ganske få delelementer, bl.a. at lærlinge nu også kan se frem til at få den samme behandling som andre grupper af studerende her i Danmark.
Med de ord kan vi naturligvis stemme for vores egne ændringsforslag, men vi kommer ikke til at stemme for det endelige lovforslag.